Per Clausen (EL), 2007-05-11:
I udgangspunktet er de udtalelser, der er kommet i dag fra både Venstre, Konservative, ministeren og Dansk Folkeparti, jo positive.
Det er bare ærgerligt, at de ikke er kommet for mange år siden, for det, der ligesom er problemet, er, at vi i flere år har vidst, hvis vi ønskede at vide det – og der kan man selvfølgelig diskutere, om ministeren har ønsket at vide det – at der var gode erfaringer med lægeordineret heroin i en række europæiske lande.
Det er jo også rigtigt, som der er sagt, at der er forskel på forskellige europæiske lande, og derfor kan man ikke være sikker på, at noget, der virker godt i ét land, virker godt i et andet land.
Det er en klog erkendelse, som jeg synes man skulle bruge i mange sammenhænge.
Men netop derfor er det jo overraskende, når man så i udlandet ser en række gode resultater, at der skal gå så lang tid, før man kan få afholdt en høring, der måske kan føre til, at der kan blive et flertal for at igangsætte et sådant forsøg.
Det kunne nok godt have været gjort for adskillige år siden, hvis viljen havde været til det.
Det andet, jeg vil sige, er, at det jo er rigtigt, som det er sagt fra fleres side i dag, at der er gjort en indsats i forhold til behandlingen af narkomaner i Danmark.
I Enhedslisten synes vi jo, at det er grundlæggende ærgerligt, at finansieringen af den slags tiltag altid skal foregå, ved at man opkræver nogle penge eller undlader at udbetale nogle penge til arbejdsløse, kontanthjælpsmodtagere og pensionister, sådan at det kun er de økonomisk dårligst stillede i Danmark, der får lov til at være med til at finansiere narkobehandlingen.
Men det er jo sådan, de andre politiske partier her i Folketinget har valgt at indrette det.
Det er jo også vigtigt at holde fast i, at lægeordineret heroin hverken skal erstatte forebyggelse eller behandling, men skal være anskuet som et element i et samlet aspekt af de midler, der kan anvendes i stofmisbrugsbehandlingen.
Det er også med det udgangspunkt, at den danske lægeforening har anbefalet, at man etablerer et sådant forsøg, og der er jo også fra politiets side i samme anledning kommet positive tilkendegivelser.
I Enhedslisten synes vi, at det er nødvendigt også at fokusere på det, man kunne kalde de humanitære mål i narkotikapolitikken, som skal være, at man gennem forebyggelse begrænser tilgangen af nye stofmisbrugere, at man gennem flere differentierede behandlingstilbud understøtter, at flere stofmisbrugere kommer i og gennemfører en behandling, og at man ud fra et princip om at reducere skaderne yder tilstrækkelig hjælp, så færre stofmisbrugere dør og flere får et bedre liv.
Efter vores opfattelse vil et forsøg med heroinunderstøttet behandling give mulighed for at udvikle behandlingstilbud, der tilgodeser det nuværende udækkede omsorgs- og behandlingsbehov, og vil derudover give ny viden om de midler, der kan anvendes i behandlingen af stofmisbrug.
Enhedslisten er enig i, at stoffrihed er det primære mål i den danske narkotikapolitik og også skal være det i fremtiden, men vi mener også, at narkotikapolitikken bør anskues ud fra, at det ikke er det endegyldige endsige realistiske mål for alle stofmisbrugere.
Og hvad angår den gruppe, som ikke nås af det etablerede behandlingssystem, er det nødvendigt at være åben over for etablering af tilbud, der kan tilgodese denne gruppes behov for et værdigt liv og reducere de skader, som de ved deres stofafhængighed påfører sig selv og samfundet.